kolkata news News: SEEN নদীতে তলিয়ে যাচ্ছে বাড়ি ঘর, আতঙ্কে এলাকার বাসিন্দারা । - residents of the house, panic-stricken in the river seen. | Eisamay
residents of the house, panic-stricken in the river seen.
SEEN নদীতে তলিয়ে যাচ্ছে বাড়ি ঘর, আতঙ্কে এলাকার বাসিন্দারা ।
নদীতে তলিয়ে যাচ্ছে আখারপুর, আতঙ্কে দিন কাটাচ্ছে বাসিন্দারা তপন মণ্ডল, বসিরহাট আতঙ্কে ঘুম নেই ওদের। ওরা বসিরহাটের আখারপুর এলাকার ইছামতী পাড়ের ...
নদীতে তলিয়ে যাচ্ছে আখারপুর,
আতঙ্কে দিন কাটাচ্ছে বাসিন্দারা
তপন মণ্ডল, বসিরহাট
আতঙ্কে ঘুম নেই ওদের। ওরা বসিরহাটের আখারপুর এলাকার ইছামতী পাড়ের বাসিন্দা। ইতিমধ্যে নদীবাঁধ সংলগ্ন রাস্তা-সহ বেশ কয়েকটি বাড়ি বিলীন হয়েছে নদীগর্ভে। প্রতিদিনই ইছামতী এগিয়ে আসছে জনবসতির দিকে। যে কোনও সময়ে নদীগর্ভে তলিয়ে যেতে পারে বাড়ি। রাতে অন্যের বাড়িতে দিন কাটছে নদীবাঁধ সংলগ্ন এলাকার বাসিন্দাদের। গ্রামের বাসিন্দাদের তরফ থেকে 'দিদিকে বলো'-তে ফোন করে বিষয়টি জানিয়েও কোনও সুরাহা হয়নি। আখারপুর ও নিকারিপাড়ার বাসিন্দারা চাইছেন, অবিলম্বে বাঁধ মেরামতির কাজ শুরু করুক প্রশাসন। ইতিমধ্যে প্রশাসনিক কর্তারা অবশ্য এলাকা ঘুরে গিয়েছেন।
ব্লক ও স্থানীয় সূত্রে জানা গিয়েছে, বসিরহাট-১ ব্লকের গাছা-আখারপুর পঞ্চায়েতের আখারপুর ও নিকারিপাড়ায় ইছামতীর পাড়ে ৩০০ মিটার এলাকা জুড়ে দেখা দিয়েছে বিপজ্জনক ভাঙন। গত দু'মাসে এলাকার নদী বাঁধের গার্ডওয়াল, ইটের রাস্তা ও কয়েকটি বাড়ি নদীতে তলিয়ে গিয়েছে। আখারপুরে একটি বাড়ি ভেঙে বিপজ্জনক ভাবে প্রায় নদীতে ঝুলে রয়েছে। বাড়িটির তলার মাটি সরে গিয়েছে নদীগর্ভে। যে কোনও সময় বাড়িটিও তলিয়ে যেতে পারে নদীতে। ইতিমধ্যেই নদীতে বাড়ি তলিয়ে যাওয়ায় ওই গ্রামের শেখ জব্বার তাঁর পরিবার নিয়ে স্থানীয় একটি শিশু শিক্ষাকেন্দ্রে আশ্রয় নিয়েছেন। নদীতে ঝুলতে থাকা ভাঙা বাড়ির বাসিন্দা নাসিমা বিবি বলেন, 'আমাদের পরিস্থিতি খুবই খারপ। যে কোনও সময় বাড়িটি নদীতে চলে যাবে। রাতে বাড়িতে থাকতে পারি না। পাছে রাতের জোয়ারে বাড়ি নদীতে তলিয়ে যায়! তাই, রাতে ছেলেমেয়ে নিয়ে অন্যের বাড়িতে রাত কাটাতে হয়। আমরা বারবার ভাঙন-রোধের কথা বললেও কেউ সে ব্যাপারে কোনও ব্যবস্থা নিচ্ছে না।'
স্থানীয়দের অভিযোগ, বিষয়টি এলাকা পঞ্চায়েতের পাশাপাশি প্রশাসনের আধিকারিকরা দেখে গেলেও এখনও বাঁধ মেরামতির উদ্যোগ চোখে পড়ছে না। ব্লক আধিকারিকদের দাবি, ইছামতী নদী নিকারিপাড়া এলাকায় বাঁক নিয়ে ইটিণ্ডার দিকে প্রবাহিত হয়েছে। আর বাঁকের মুখে নদীর স্রোতে বাঁধের তলার মাটি সরে যাওয়ায় ওই এলাকায় ভাঙন দেখা দিয়েছে। এলাকার বাসিন্দাদের অধিকাংশই মৎস্যজীবী। তাঁদের যতটুকু জমি ছিল তার অনেকটাই নদীতে চলে গেছে।
বাঁধ ভেঙে গেলে এলাকায় নোনাজল ঢুকে ক্ষতিগ্রস্ত হওয়ার পাশাপাশি প্লাবিত হওয়ার সম্ভাবনাও দেখা দিয়েছে গোটা এলাকায়। বিষয়টি নিয়ে স্থানীয় গাছা-আখারপুর পঞ্চায়েতের উপপ্রধান শিশির দত্ত বলেন, '৬টি বাড়ি ভেঙে নদীতে তলিয়ে গিয়েছে। আরও বেশ কয়েকটি বাড়ি ঝুলছে। যদি নদীবাঁধের জল উপচে পড়ে তাহলে প্রায় ৩০ হাজার মানুষ ক্ষতিগ্রস্ত হবে। গ্রামের একটি ছেলে দিদিকে বলো ফোন নম্বরে ফোন করেছিল তাও প্রায় এক মাস হয়ে গিয়েছে। কিন্তু, এখনও কোনও প্রতিক্রিয়া মেলেনি। বাঁধ মেরামতির জন্য বিডিও এবং সেচ দপ্তরের আধিকারিককে জানানো হয়েছে। মাঝে মাঝে এলাকায় কিছু ইট ফেলে দেওয়া ছাড়া ভাঙন রোধে এখনও কোনও ব্যবস্থা নেওয়া হয়নি।' বিষয়টি নিয়ে বসিরহাট-১ ব্লকের বিডিও তাপসকুমার কুণ্ডু বলেন, 'ভাঙনের ব্যাপারে ইতিমধ্যেই সেচ দপ্তরকে জানানো হয়েছে। ওরা কাজ শুরু করেছে। আশা করি খুব শীঘ্রই ভাঙন আটকানো সম্ভব হবে।'
Web Title residents of the house, panic stricken in the river seen.
SEEN নদীতে তলিয়ে যাচ্ছে বাড়ি ঘর, আতঙ্কে এলাকার বাসিন্দারা ।...